কৃষক সাইফুল ইসলাম জানান, আট-নয় বছর আগে তিনি বিদেশি সবজি চাষ করে এরকম একটি কৃষি ফার্মে কাজ করেছিলেন। সেখানেই তিনি এই সবজির চাষ পদ্ধতি শিখে নেন। পরে বাড়ি ফিরে নিজেই সবজির আবাদ শুরু করেন। স্থানীয়ভাবে বিদেশি সবজির বাজার না থাকায় প্রথম দু'বছর খুব বেশি সাফল্য পাননি। তবে সাম্প্রতিক সময়ে রাজধানীসহ সারাদেশের অলিগলিতে গড়ে উঠেছে অসংখ্য চাইনিজ, মিনি চাইনিজ, থাই রেস্টুরেন্ট। আর এখানেই সাইফুল ইসলামের সবজির চাহিদা। দামও দেশি সবজির চেয়ে কয়েকগুণ বেশি।